Anexă nr. 1
la Ordinul nr.___ 
din __ _________ 2015
REGULAMENT

Cu privire la procedura de desfăşurare a examenelor de atestare a specialiştilor în domeniul geodeziei, cartografiei, prospecţiunilor topografice şi geoinformaticii 
I. DISPOZIŢII GENERALE

1. Prezentul Regulament este elaborat în baza Legii nr. 778-XV din 27 decembrie 2001 cu privire la geodezie, cartografie şi geoinformatică (Monitorul Oficial al Republicii Moldova, 2002, nr. 29-31, art. 160) şi Hotărîrii Guvernului nr. 324 din 2 iunie 2015 cu privire la activitatea comisei de atestare a specialiştilor în domeniul geodeziei, cartografiei, prospecţiunilor topografice şi geoinformaticii (Monitorul Oficial al Republicii Moldova, 2015, nr. 139-143, art. 367). 
2. Regulamentul cu privire la procedura desfăşurării examenelor de atestare a specialiştilor în domeniul geodeziei, cartografiei, prospecţiunilor topografice şi geoinformaticii (în continuare - Regulament) stabileşte procedura de atestare a persoanelor fizice care pot să realizeze şi să verifice lucrări de specialitate din domeniile geodeziei, cartografiei, prospecţiunilor topografice şi geoinformaticii conform anexei nr. 1.

II. ÎNSCRIEREA LA EXAMENELE DE ATESTARE
3. Anunţul despre desfăşurarea examenului de atestare se publică pe pagina web a Agenţiei Relaţii Funciare şi Cadastru (în continuare Agenţie). Solicitantul în termen de 15 zile calendaristice din ziua publicării anunţului va depune următoarele documente:
a) cererea, pentru care solicită certificatul de calificare, potrivit anexei nr. 2;

b) actul de identitate, în copie;

c) diplomele de studii, titluri științifice, în copie;

d) carnetul de muncă, în copie;

e) lista lucrărilor de specialitate realizate şi/sau a celor la care a participat;

f) declaraţia pe propria răspundere cu privire la lipsa în ultimii 5 ani a antecedentelor penale în domeniul solicitat pentru atestare, datată şi semnată.
4. La expirarea termenului pentru depunerea documentelor, Comisia de atestare în termen de 15 zile lucrătoare examinează documentele şi adoptă decizia privind admiterea la examen a solicitanţilor sau respingerea acestora. 
5. Decizia privind admiterea la examen (proba scrisă) a solicitanţilor se publică pe pagina web a Agenţiei, indicându-se data, ora, locul desfăşurării probei scrise cu cel puţin 5 zile lucrătoare înainte de data desfăşurării acesteia.
III. PROCEDURA DE DESFĂŞURARE A EXAMENELOR DE ATESTARE
6. Examenul de atestare constă dintr-o probă scrisă şi interviu pentru solicitanţii care pentru prima dată solicită certificat de calificare, solicitanţii cu certificat de calificare retras, solicitanţii cu certificat de calificare expirat mai mult de 30 zile, care se susţine în faţa Comisiei de atestare. Probеle scrise vor conţine tematica privind standardele, prevederile actelor normative şi legislative, practicile profesionale, procedurile de asigurare ale securităţii şi calităţii lucrărilor, tipuri ale măsurătorilor terestre, şi alte subiecte, care vor fi aduse la cunoştinţa solicitanţilor la data plasării anunţului despre desfăşurarea examenului de atestare pe pagina web a Agenţiei. 

7. Durata şi gradul de complexitate a probei scrise se stabileşte de Comisia de atestare.

8. În procesul de examinare se va asigura anonimatul lucrărilor scrise ale solicitanţilor prin codificarea lucrărilor. 

9. Lucrarea scrisă se apreciază cu o notă în sistemul de 10 puncte. Rezultatul probei scrise se consideră pozitiv, dacă a fost apreciat cu cel puţin nota „5” conform baremului stabilit de comisie. După aprecierea tuturor lucrărilor, acestea se decodifică. 

10. Decizia privind admiterea la examen (interviu) se publică pe pagina web a Agenţiei, indicîndu-se data, ora, locul desfăşurării interviului cu cel puţin 3 zile lucrătoare înainte de data desfăşurării acesteia.
11. Solicitanţii care deţin certificate de calificare expirate mai puţin de 30 zile vor fi supuşi doar probei orale (interviu). Interviul are loc, în conformitate cu decizia Comisiei de atestare.

12. Rezultatul interviului în cadrul căreia se examinează şi lista lucrărilor executate de solicitant, poate fi pozitiv sau negativ. În cazul în care rezultatul interviului este negativ, solicitantul nu se certifică, acesta urmând să se prezinte pentru a fi atestat la următorul examen de atestare.
13. În cazul aprecierii pozitive a probei scrise, solicitatntul este admis la interviu. În dependenţă de faptul dacă solicitantul a susţinut sau nu interviul, comisia de atestare decide eliberarea certificatului de calificare (conform modelului din anexa nr. 3) a solicitantului sau refuzul lui.
14. Eliberarea, suspendarea, reluarea valabilităţii şi retragerea certificatelor este prevăzută de art. 63, art. 64 şi art. 65 a Legii nr. 778 din 27 decembrie 2001 cu privire la geodezie, cartografie şi geoinformatică.
15. Solicitarea repetată pentru admiterea la procedura de atestare pentru obţinerea certificatului de calificare se va efectua la următorul anunţ al Agenţiei cu privire la desfăşurarea examenului de atestare, publicat pe pagina web.
16. Informaţia despre adoptarea deciziei privind admiterea la examen pentru obţinerea certificatului de calificare sau respigerea, se comunică solicitantului în termen de 10 zile din data adoptării acesteia.


17. Deţinătorilorilor titlurilor de doctor sau doctor habilitat în domeniul ştiinţelor tehnice, se eliberează certificatul de calificare pentru categoriile indicate în anexa nr.2 la prezentul Regulament, la cerere şi fără a fi supuşi examenului de atestare.

18. Pentru persoanele care necesită o formare profesională continuă se vor organiza programe de formare profesională continuă supuse evaluării în vederea acreditării sau autorizării de funcţionare provizorie de către Ministerul Educaţiei, în baza rezultatelor evaluării efectuate de Agenţia Naţională de Asigurare a Calităţii în Învăţămîntul Profesional.

19. În cazul dezacordului cu decizia Comisiei de atestare, solicitantul poate adresa, în termen de 3 zile lucrătoare de la data publicării rezultatelor examenului de atestare, o contestaţie. 
20. Contestaţiile privind organizarea, desfăşurarea şi rezultatele examenului de atestare se depun la Agenţie.

Solicitantul care consideră că, în cadrul desfăşurării examenului de atestare prin decizia emisă sau prin încălcarea prevederilor prezentului Regulament i-a fost lezat un drept al său recunoscut de lege, poate depune o contestaţie argumentată a deciziei ori a procedurii aplicate.
Nu se admit contestaţii referitor la notele finale acordate de către Comisia de atestare.

Contestarea rezultatelor examenului de atestare suspendă realizarea deciziilor şi recomandărilor Comisiei de atestare.
21. Agenţia instituie Comisia de examinare a contestaţiilor din cel puţin 3 specialişti ai Agenţiei, care nu fac parte din componenţa Comisiei de atestare.
Contestaţia se examinează în termen de 7 zile de la data depunerii ei.
22. Contestaţia este depusă în formă scrisă şi trebuie să conţină:
a) numele şi prenumele solicitantului care formulează contestaţia;
b) esenţa şi temeiul contestaţiei cu indicarea drepturilor şi intereselor legitime ale solicitantului contestaţiei, încălcate în cadrul desfăşurării examenului de atestare;
c) data şi semnătura.
23. Comisia de examinare a contestaţiilor va lăsa contestaţia fără еxaminare în cazul în care:
a) a fost depusă cu încălcarea termenului stabilit;
b) nu corespunde cerinţelor specificate în p.22.
În cazul în care Comisia de examinare a contestaţiilor constată încălcarea regulamentului, urmează să adopte măsurile necesare pentru restabilirea drepturilor solicitantului supus examenului de atestare.
24. În rezultatul examinării contestaţiei poate fi luată una din următoarele decizii:
a) contestaţia se respinge în temeiul p.20;
b) contestaţia se lasă fără examinare, în temeiul p.23;
c) contestaţia se recunoaşte drept întemeiată.
Rezultatul examinării contestaţiei se consemnează într-un proces-verbal, semnat de toţi membrii Comisiei de examinare a contestaţiilor.
25. Rezultatul examinării contestaţiei se aduce la cunoştinţa solicitantului care a depus contestaţia în scris în termen de 3 zile lucrătoare de la data emiterii acestuia.
În cazul în care solicitantul nu este de acord cu rezultatul examinării contestaţiei, acesta este în drept să se adreseze în instanţa de judecată competentă.

Anexa nr. 1 

la Regulamentul cu privire la procedura de 

desfăşurare a examenelor de atestare a 

specialiştilor în domeniul geodeziei, cartografiei,

 prospecţiunilor topografice şi geoinformaticii
Categoriile de calificare
Categoria I (geodezia) 

Executarea lucrărilor geodezice si cartografice pentru crearea reţelelor geodezice prin metode satelit, cu ajutorul sistemului satelitar de navigaţie globala GNSS, reţelelor de nivelment, de gravimetrie si de îndesire.

Categoria II (topografia)

Executarea ridicărilor topografice la scara 1: 10 000 si mai mari.

Categoria III (cartografia şi fotogrammetria) 

Proiectarea, întocmirea şi editarea hărţilor topografice, geografice generale, politico-administrative, a altor hărţi analogice şi digitale, la scara 1: 10 000 şi mai mici. 

Proiectarea şi realizarea lucrărilor de fotogrammetrie.

Categoria IV (crearea sistemelor informaţionale geografice şi geoinformatica)

Cunoaşterea sistemului de echipamente, programe, metode si normative tehnice, destinate culegerii, prelucrării, stocării, analizării şi actualizării datelor geografice.

Categoria V (prospecţiuni topografice) 

·  Executarea prospecţiunilor topografice, ridicărilor topografice de control;

·  Întocmirea planului topografic ingineresc, întocmirea planului topografic de control; întocmirea planului obiectului de infrastructură tehnico-edilitară.

Categoria VI (asigurare geodezică a proceselor tehnologice la edificarea clădirilor şi construcţiilor)

- Crearea bazei geodezice de trasare a construcţiei;

- Trasarea pe şantier a construcţiilor liniare sau a părţilor lor componente, construcţii provizorii;

- Crearea reţelei interioare a clădirii la cota „+0,00” şi la orizonturile de lucru şi reţelei de trasare pentru utilajul tehnologic;

- Verificarea geodezică a parametrilor geometrici a elementelor constructive a clădirii şi efectuarea ridicărilor de execuţie cu întocmirea documentaţiei geodezice;

- Efectuarea măsurătorilor geodezice pentru determinarea deformaţiilor plitei de fundaţie, elementelor constructive a clădirii.
Categoria VII (prospecţiuni geotehnice pentru construcţii) 

Execuarea complexului de lucrări privind recunoaşterea, ridicarea şi cercetarea prospecţiunilor geotehnice.

Categoria VIII (topografia minieră)

Reprezentarea grafică pe planuri a tuturor lucrărilor miniere importante, atât de la suprafaţă cât şi din subteran, necesare pentru buna desfăşurare a activităţii de punere în valoare a unui zăcământ de substanţă minerală utilă; 

Rezolvarea problemelor cu caracter geometric ce apar ca urmare a activităţii miniere precum: geometrizarea zăcământului, trasarea şi dirijarea, ca poziţie în spaţiu, a construcţiilor şi instalaţiilor miniere, delimitarea zonelor de siguranţă etc., în scopul unei corecte proiectări şi execuţii a lucrărilor miniere de exploatare a zăcământului.
Delimitarea perimetrului minier, calculul volumurilor de terasamente.
Anexa nr. 2 

la Regulamentul cu privire la procedura de 

desfăşurare a examenelor de atestare a 

specialiştilor în domeniul geodeziei, cartografiei,

 prospecţiunilor topografice şi geoinformaticii 
Cerere 

privind acordarea certificatului de calificare 

1. Numele şi prenumele pretendentului ________________________________________

2. Anul, data naşterii ______________________________________________________

3. Studii ________________________________________________________________

4. Specialitatea __________________________________________________________

5. Vechimea în muncă  _____________________________________________________

6. Vechimea în muncă în domeniul executării lucrărilor  __________________________

7. Data cînd a avut loc ultima certificare _______________________________________

8. Data cînd a expirat certificatul de calificare  __________________________________

9. Adresa, _______________________________________________________________

________________________________ tel. de contact ___________________________

________________               __________________

     Data                                                    Semnătura                                                  

Anexa nr. 3 

la Regulamentul cu privire la procedura de 

desfăşurare a examenelor de atestare a 

specialiştilor în domeniul geodeziei, cartografiei,

 prospecţiunilor topografice şi geoinformaticii
Agenţia Relaţii Funciare şi Cadastru

(stema Republicii Moldova)

CERTIFICAT DE CALIFICARE

Seria _________                                     Numărul __________

Eliberat doamnei/domnului __________________________________________________

Pentru a activa în calitate de: _________________________________________________________________________   Domeniul (Domeniile), 

Categoria (categoriile)

           ______________________________________________________________                                   ______________________________________________________________                                          

            Eliberat la:   _______________ 20__

            Valabil pînă la ______________20__

Director general                                                        (numele, prenumele)

